
In vitro szőlő regeneráció hatékonyságának fejlesztése sejtszintű genetikai variabilitás hasznosításához

A klímaváltozás, az új termesztés technológiák, a termesztés globalizációja olyan új igényeket és feltételeket támaszt a szőlőtermesztésben melyre a hagyományos nemesítés nem, vagy csak nagyon lassan tud válaszolni. Lehetőség nyílik azonban a meglévő fajták 1-1 tulajdonságának javítására új klónok szelekciójával vagy előállításával. Erre nyújt egy alternatív lehetőséget az in vitro mutációs és szelekciós technika.
Számos eljárás, mely eltér a hagyományos nemesítéstől, in vitro előállított növényanyagra támaszkodik. Az in vitro mutációs és szelekciós munkák alapja egy nagy hatékonysággal működő regenerációs rendszer mely lehetőséget biztosít a mutációk azonosítására valamint új klónok előállítására. Sikeresen indukáltuk embriogén kallusz fejlődését 5 fajta esetében. 8 különböző táptalaj hatását vizsgáltuk 'Chardonnay' embriogén sejtszuszpenziók friss tömeg gyarapodására. Igazoltuk, hogy az eltérő pH-jú táptalajok hatással vannak a kultúrák friss tömeg gyarapodására. Sikeresen optimalizáltuk a kultúrák fenntartási körülményeit 'Richter 110' embriogén sejtszuszpenziók esetén. 6 különböző fenntartási mód összehasonlítását követően sikeresen kidolgoztunk, egy olyan fenntartási módot mely során az 5. hét végére a kultúrákban 47-szeres friss tömeg gyarapodást értünk el. Igazoltuk, hogy az eltérő fenntartási módok hatással vannak a kultúrák pH-jára valamint tömeg gyarapodására. Sikeresen azonosítottunk 3 különböző egymásba átalakulni képes sejtaggregátum típust.
Szomatikus embriogenezis indukciójához több táptalaj összehasonlítását végeztük el. Igazoltuk, hogy a kultúrák sűrűsége (denzitás) közvetlenül befolyásolja az embriók differenciálódásának mértékét. Magasabb denzitás esetén az embriogenezis reverzibilisen gátolt, ami további hígítás alkalmazásával feloldható. 'Richter 110' fajta esetében sikerült a regenerációs módszer optimalizációjával 2 000 000 embrió/g embriogén sejtszuszpenzió hatékonyságú rendszert kidolgoznunk.
A regenerációs rendszer fejlesztését követően elkezdtük in vitro szelekciós és mutációs kísérleteinket. In vitro mutáció esetén 8 különböző (0-5,78 Gray) neutron sugár dózissal sugaraztunk be 'Richter 110' embriogén kallusz kultúrákat, melyekből elkezdtük a növények regenerációját. In vitro szelekciós kísérleteinket szárazságstresszre PEG-6000 ozmotikum táptalajhoz adagolásával végeztük 6 különböző koncentrációban (1-30 tömeg%). Mind az in vitro mutációs és szelekciós kísérletek és a növények értékelése folyamatban van.



